Íslenzkar þjóðsögur og æfintýri/Galdrasögur/Feigðardraumur
Í febrúarmánuði eitt sinn dó stúlka fjórtán ára sem Kristjana hét á Fossá í Brjámslækjarsókn. Nálægt því sem hún var grafin í kirkjugarðinum á Brjámslæk dreymdi vinnukonu á Brjámslæk að hún þóktist komin að Fossá og þar ætti hún að hátta niður í rúm Kristjönu. Vinnukona þessi fór um vorið eftir burt frá Brjámslæk til vistar í Trostansfjörð, en um Jónsmessuleytið kom hún að norðan kynnisferð, dvaldi lítinn tíma, veiktist af meinlætum sem lengi höfðu í henni búið, svo hún lagðist og lá þungt og deyði 28. júlí á Brjámslæk og var þar jörðuð í kirkjugarðinum næst eftir Kristjönu. – Varð þá ljós merking draumsins.